DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT li jakkumpanja d-dokument Proposta għal Rakkomandazzjoni tal-Kunsill dwar il-promozzjoni transsettorjali ta' attività fiżika favur is-saħħa /* SWD/2013/0312 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT li jakkumpanja d-dokument Proposta għal Rakkomandazzjoni tal-Kunsill dwar il-promozzjoni transsettorjali ta' attività fiżika favur is-saħħa Din il-valutazzjoni tal-impatt takkumpanja l-proposta għal Rakkomandazzjoni tal-Kunsill dwar il-promozzjoni transsettorjali ta' attività fiżika favur is-saħħa. Sinteżi tal-aspetti ewlenin tal-istima tal-impatt hija ppreżentata minn hawn 'il quddiem. 1. Introduzzjoni Il-komunikazzjoni tal-2011 “L-Iżvilupp tad-Dimensjoni Ewropea fl-Isport” tikkonferma li l-attività fiżika hija waħda mid-determinanti l-aktar importanti għas-saħħa fis-soċjetà moderna u li l-isport jikkostitwixxi parti fundamentali ta’ kwalunkwe approċċ ta’ politika pubblika li għandha l-għan li ttejjeb l-attività fiżika. Din tistieden lill-Kummissjoni u lill-Istati Membri (SM) biex “abbażi tal-Linji Gwida tal-UE għall-Attivitajiet Fiżiċi, ikomplu jagħmlu progress lejn it-twaqqif ta' linji gwida nazzjonali, inkluż proċess ta' reviżjoni u koordinament”. Dawn il-linji gwida, li tfasslu minn grupp ta' 22 espert minn madwar l-Ewropa li jirrappreżentaw diversi dixxiplini u huma rappreżentattivi ta' opinjoni xjentifika informata, kienu kkonfermati mil-livell tal-politika tal-UE fl-2008. Huma jtennu r-Rakkomandazzjonijiet tad-WHO dwar il-livell minimu ta’ attività fiżika, jenfasizzaw l-importanza ta’ approċċ transsettorjali lejn l-HEPA u jipprovdu 41 linja gwida konkreta għall-azzjoni. Din il-Valutazzjoni tal-Impatt tidentifika u tanalizza d-determinanti bażiċi għall-inizjattiva ta' politika tal-UE ppjanata fil-qasam tal-attività fiżika favur is-saħħa (HEPA), u tibni fuq il-Linji Gwida tal-UE dwar l-Attività Fiżika (LG UE AF). 2. Definizzjoni tal-problema L-attività fiżika, inkluż il-prattika regolari ta' sports u eżerċizzju fiżiku, hija waħda mill-aktar modi effettivi biex wieħed jibqa’ fiżikament u mentalment b’saħħtu, jiġġieled il-piż żejjed u l-obeżità u jipprevjeni kundizzjonijiet relatati. Barra minn hekk, il-parteċipazzjoni fl-isport u fl-attività fiżika hija marbuta ma’ fatturi oħra bħall-interazzjoni soċjali u l-inklużjoni. Il-ħafna benefiċċji tal-attività fiżika huma rreġistrati u evidenzjati wkoll. Mill-banda l-oħra, in-nuqqas ta’ attività fiżika jikkawża għadd ta’ danni, inklużi l-mortalità prematura, iż-żieda fil-livelli ta' piż żejjed u obeżità, il-kanċer tas-sider u tal-kolon, id-dijabete, u l-mard iskemiku tal-qalb. Il-problemi tas-saħħa kkawżati min-nuqqas ta’ attività fiżika joħolqu spejjeż ekonomiċi diretti u indiretti minħabba l-mard u l-morbożità, il-liv minħabba l-mard u l-mewt prematura, speċjalment ukoll fid-dawl tas-soċjetajiet Ewropej li qed jixjieħu malajr. Il-kunċett tal-HEPA huwa dixxiplina relattivament ġdida li għaddejja minn żvilupp xjentifiku mgħaġġel, u li jgħaqqad l-attività fiżika, li minn naħa hija relatata mill-qrib mal-isport u l-eżerċizzju, u mas-saħħa pubblika min-naħa l-oħra. L-HEPA ġiet indirizzata mid-WHO b’mod partikolari bħala parti mill-Istrateġija Globali tal-2004 dwar id-Dieta, l-Attività Fiżika u s-Saħħa. Is-suċċess tal-promozzjoni tal-HEPA jiddependi primarjament mill-isforzi tal-Istati Membri. Hekk kif kibret l-importanza tal-HEPA, ħafna awtoritajiet pubbliċi żiedu l-isforzi tagħhom biex jippromovu l-HEPA. Bl-istess mod, l-UE indirizzat l-attività fiżika permezz ta’ politiki u azzjonijiet fil-qasam tal-isport (eż. il-White Paper dwar l-Isport, LG UE AF, il-Komunikazzjoni dwar l-Isport) u s-saħħa (eż. il-White Paper dwar Strateġija għall-Ewropa dwar in-Nutriment, il-Piż żejjed u kwistjonijiet ta’ Saħħa relatati mal-Obeżità) u permezz tal-użu ta’ strutturi rilevanti fuq livell ta’ UE għall-koordinazzjoni tal-politika, b’mod partikolari l-Grupp ta’ Esperti dwar l-Isport, is-Saħħa u l-Parteċipazzjoni (XG SHP), imwaqqaf mill-Kunsill permezz tal-Pjan ta’ Ħidma tal-UE għall-Isport 2011-2014, u l-Grupp ta’ Livell Għoli dwar in-Nutrizzjoni u l-Attività Fiżika (HLG) li twaqqaf fil-qafas tal-Istrateġija tal-2007 kif imsemmi hawn fuq sabiex jgħin lill-Istati Membri jinvolvu rwieħhom f’attivitajiet ikkoordinati u jaqsmu informazzjoni dwar politiki, ideat ta' politiki u prattiki. Madankollu, minkejja ż-żieda fil-profil mogħti lill-promozzjoni tal-attività fiżika u l-għodod disponibbli għall-promozzjoni tal-HEPA, ir-rati ta’ nuqqas ta' attività fiżika fl-UE jibqgħu għoljin b’mod li mhux aċċettabbli (eż. fl-2010, 60 % tal-Ewropej irrispondew li rari jew qatt ma jagħmlu eżerċizju jew sport). Evidenza turi wkoll diskrepanzi kbar bejn Stati Membri individwali. Il-parti l-kbira tal-pajjiżi ma laħqux l-għan prinċipali tal-politika, jiġifieri li jżidu l-proporzjon ta’ ċittadini li jilħqu l-livelli ta' attività fiżika rrakkomandati mid-WHO, u mtennija fil-LG UE AF. Il-problema prinċipali li għandha tiġi indirizzata mill-inizjattiva għalhekk hija li, b’mod ġenerali, il-politiki ta’ promozzjoni tal-HEPA tal-Istati Membri tal-UE ma kinux effettivi. Ir-raġunijiet għala l-politiki tal-Istati Membri mhumiex qed iħallu effett huma diversi, iżda primarjament jikkonsistu f’nuqqasijiet fil-mod kif il-politiki tal-promozzjoni tal-HEPA qed jiġu żviluppati u implimentati. Fid-dawl tal-kriterji ta' politika tal-HEPA effettiva stabbilita f’qafas ta’ referenza tal-LG UE AF flimkien ma' għodod xjentifiċi oħra, l-evidenza u r-riżultati ta' konsultazzjoni jikkonfermaw l-eżistenza ta’ nuqqasijiet f’talanqas tliet aspetti tal-politika tal-HEPA: a) hemm in-nuqqas ta' approċċ għal HEPA transsettorjali kif suppost, li jinkludi l-kollaborazzjoni fost diversi ministeri u korpi responsabbli għall-promozzjoni tal-HEPA, b) l-għanijiet u l-miri tal-politiki tal-HEPA mhumiex definiti b’mod ċar biżżejjed u c) d-dispożizzjonijiet għall-monitoraġġ u l-evalwazzjoni tar-rati u l-politiki tal-HEPA huma insuffiċjenti. L-ixpruni prinċipali ta’ dawn in-nuqqasijiet huma marbuta mal-fatt li l-HEPA huwa suġġett relattivament ġdid fuq l-aġenda tal-gvernijiet (jekk huwa fuq l-aġenda) u l-fehim tad-determinanti tal-HEPA, li huwa essenzjali għat-tfassil ta’ interventi li jbiddlu l-livelli ta’ attività fiżika, huwa saħansitra iktar ġovanili. L-HEPA għadha mhix rikonoxxuta bħala qasam ta' politika kumplessa li teħtieġ interventi multisettorjali, kif deskritt fl-LG UE AF, inter alia minħabba nuqqas ta' setgħat li jiddefenduha. L-HEPA sa issa ntrabtet ma’ aġendi oħra tas-saħħa pubblika (eż. “id-dieta”), iżda ma tqisitx bħala qasam ta' politika ffukata, minkejja l-evidenza għal ħafna effetti tas-saħħa indipendenti u effetti oħra. Is-sitwazzjoni msemmija hawn fuq hija riflessa wkoll fl-attivitajiet u l-istrutturi tal-UE li jittrattaw l-attività fiżika. Hemm ambitu konsiderevoli fit-tfassil tal-politika tal-UE biex titħeġġeġ l-implimentazzjoni tal-LG UE AF bħala mezz effikaċi ta' promozzjoni tal-HEPA u biex jittejbu forom eżistenti ta’ kooperazzjoni politika bejn l-Istati Membri fil-livell tal-UE sabiex jgħinu biex ireġġgħu lura x-xejra fir-rigward ta' nuqqas ta’ attività fiżika. Sal-lum, ma teżisti l-ebda koordinazzjoni tal-politika, la fi ħdan l-approċċ tal-UE u lanqas bejn l-Istati Membri fil-livell tal-UE, li hija suffiċjenti biex tirrifletti l-komplessità tas-suġġett tal-HEPA bħala qasam ta’ politika differenzjat (iffukat). L-inizjattiva ppjanata qabel kollox se tkun immirata lejn l-awtoritajiet pubbliċi fl-Istati Membri tal-UE responsabbli għall-promozzjoni tal-HEPA u, b’mod aktar speċifiku, l-oqsma tematiċi koperti mill-LG UE AF. L-inizjattiva għandha tgħin biex tittejjeb il-kapaċità li tippromovi l-HEPA b’mod aktar effettiv fost is-setturi u mill-anqas se tikkonċerna l-awtoritajiet responsabbli minn dawn l-oqsma: l-isport, is-saħħa, l-edukazzjoni, l-ambjent tat-trasport, l-ippjanar urban, is-sikurezza pubblika, l-ambjent tax-xogħol u s-servizzi għal ċittadini anzjani. Se tiffoka b’mod partikolari fuq dawk l-Istati Membri li kellhom l-anqas suċċess fiż-żieda tal-livelli tal-HEPA fost iċ-ċittadini tagħhom (ġeneralment dawn huma l-pajjiżi fl-Ewropa tan-Nofsinhar u tal-Lvant) u għalhekk jindirizzaw diverġenzi reġjonali fi ħdan l-UE-28. Finalment, l-inizjattiva proposta timmira li tilħaq liċ-ċittadini tal-UE inġenerali (eż. tfal, il-popolazzjoni li taħdem, l-anzjani) billi tipprovdi opportunitajiet ġodda biex jinvolvu rwieħhom f'attività fiżika skont ir-rakkomandazzjonijiet tad-WHO. Minħabba li n-nuqqas ta’ attività fiżika huwa partikolarment evidenti fost gruppi speċifiċi f'riskju (gruppi żvantaġġati soċjoekonomikament, nisa, tfal u anzjani), il-benefiċċji tal-inizjattiva jakkumulaw għal dawn il-gruppi f’livell akbar milli għall-Ewropej b'mod ġenerali. 3. Analiżi tas-sussidjarjetà L-UE għandha d-dritt li taġixxi fil-qasam tal-HEPA abbażi ta' żewġ artikoli tat-TFUE, li t-tnejn jassenjaw kompetenza ta' appoġġ lill-UE. L-Artikolu 165 jistipula li l-Unjoni għandha "tikkontribwixxi għat-tmexxija 'l quddiem tal-kwistjonijiet Ewropej tal-Isports" u dik l-azzjoni għandha tkun immirata lejn "l-iżvilupp tad-dimensjoni Ewropea fl-isport". L-Artikolu 168 jistipula li "l-azzjoni tal-Unjoni [...] għandha tkun diretta lejn it-titjib tas-saħħa pubblika [...] u li jevitaw il-fonti ta’ periklu għas-saħħa fiżika u mentali". Fiż-żewġ oqsma, it-TFUE jiddikjara li l-Kunsill (fuq proposta tal-Kummissjoni) jista' jadotta rakkomandazzjonijiet u jawtorizza lill-Kummissjoni tippromovi l-koordinazzjoni ta' politika fost l-Istati Membri. Fil-qasam tas-saħħa pubblika, inizjattivi għall-promozzjoni tal-koordinazzjoni ta' politika għandhom b'mod partikolari ikunu "immirati lejn l-istabbliliment ta' linji gwida u indikaturi, l-organizzazzjoni ta' skambji tal-aħjar prassi, u l-preparazzjoni tal-elementi meħtieġa għall-monitoraġġ perjodiku u għall-evalwazzjoni". Fir-rigward tal-applikazzjoni tal-prinċipju tas-sussidjarjetà, ir-responsabbiltà prinċipali għall-promozzjoni tal-HEPA u għad-definizzjoni tal-politiki tal-isport u s-saħħa taqa' fuq l-Istati Membri. L-azzjoni tal-UE tista' żżid valur sinifikanti 'l fuq minn dak li l-Istati Membri jkunu kapaċi jakkwistaw weħidhom. F’konformità mal-qafas internazzjonali u l-azzjonijiet għall-promozzjoni tal-attività fiżika, l-UE tista’ tipprovdi momentum politiku għal azzjoni ffokata fuq il-HEPA fl-UE-28 u tqajjem kuxjenza dwar il-ħtieġa ta' azzjoni minnufih. Għaldaqstant, fuq livell ġenerali, l-appoġġ tal-UE għal aktar politiki effettivi dwar il-promozzjoni tal-HEPA jistgħu jgħinu jnaqqsu spejjeż soċjali u ekonomiċi sinifikanti relatati man-nuqqas ta' attività fiżika, u b’hekk tissaħħaħ il-kapaċità tal-Istati Membri biex jilħqu l-għanijiet tat-tkabbir stipulati fl-istrateġija Ewropa 2020. L-azzjoni tal-UE għandha l-potenzjal li tagħmel l-isforzi nazzjonali għall-promozzjoni tal-HEPA kemm aktar effettivi kif ukoll aktar kosteffettivi milli kieku huwa possibbli, ħaġa li hija partikolarment rilevanti fil-kuntest ekonomiku attwali. L-UE tista’ tiffaċilita u ssaħħaħ il-koordinazzjoni tal-politika billi tgħin lill-Istati Membri jaqsmu l-informazzjoni u l-esperjenzi, jinvolvu rwieħhom fit-tagħlim bejn il-pari, jaqsmu l-prassi tajba u jaħdmu flimkien biex jiżviluppaw approċċi komuni, u għaldaqstant jikkontribwixxu sabiex tittejjeb il-kapaċità tal-promozzjoni tal-HEPA bejn is-setturi u biex jitfasslu politiki li jiżguraw l-aħjar interventi. Koordinazzjoni bħal din fil-qasam tal-HEPA tidher partikolarment utli, fid-dawl tad-diverġenzi kbar li jeżistu bħalissa bejn l-Istati Membri f’termini tal-ammont ta’ prijorità mogħtija lill-HEPA, l-approċċi magħżula, u d-differenzi kulturali u ekonomiċi bejn l-Istati Membri li għandhom effett fuq ir-rati tal-HEPA, u tista tiffoka fuq miżuri li jistgħu jkunu l-aktar promettenti. Barra minn hekk, l-iskambju tal-aħjar prassi tissaħħaħ b’mod sinifikanti meta jkun hemm evidenza attwali rigward l-effettività ta’ miżuri u politiki differenti. Rarament issib dejta affidabbli disponibbli, minkejja l-valur tagħha għall-formulazzjoni u t-tirqim tal-politika. L-UE hija ferm adattata biex ittejjeb id-dispożizzjonijiet għall-monitoraġġ u l-evalwazzjoni tal-politiki tal-HEPA u għaldaqstant biex tgħin lill-Istati Membri jżommu kont tal-iżviluppi matul iż-żmien. 4. Għanijiet B'mod ġenerali l-inizjattiva għandha l-għan li tagħti kontribut għal soċjetà aktar b’saħħitha u aktar produttiva permezz ta’ livelli ogħla ta’ attività fiżika favur is-saħħa fl-UE. L-inizjattiva se tipprova żżid l-effettività tal-politiki tal-HEPA fl-Istati Membri billi tippermettilhom jiżviluppaw u jimplimentaw politiki bbażati fuq il-LG UE AF sabiex jgħinuhom jindirizzaw in-nuqqasijiet ewlenin (in-nuqqas ta’ approċċ transsettorjali, għanijiet mhux ċari, monitoraġġ insuffiċjenti). L-iżvilupp ta' politiki u l-implimentazzjoni tagħhom prinċipalment se jsiru fl-Istati Membri. Għaldaqstant, l-għan uniku speċifiku huwa li jkun żgurat li l-Istati membri jiżviluppaw u jimplimentaw politiki effettivi għall-HEPA billi jtejbu l-użu u l-implimentazzjoni tal-LG UE AF. Sabiex jiġi indirizzat dan l-għan speċifiku, ġew ifformulati żewġ għanijiet operattivi li huma marbuta direttament mal-katalizzaturi tal-problema u l-parametri tal-inizjattiva proposta, jiġifieri biex tittejjeb il-koordinazzjoni tal-politika bejn l-Istati Membri u biex jiġi ffaċilitat il-ġbir ta’ dejta komprensiva dwar il-HEPA u l-politiki tal-HEPA. 5. L-għażliet ta’ politika Din il-Valutazzjoni tal-Impatt tqis diversi għażliet ta’ politika li jappoġġaw l-Istati Membri fl-isforzi tagħhom biex jiżviluppaw u jimplimentaw politiki ta’ promozzjoni tal-HEPA effettivi, li tlieta minnhom ġew skartati, jiġifieri l-waqfien totali ta' koordinazzjoni ta’ politika tal-UE dwar il-HEPA, enfasi biss fuq reviżjoni tal-LG UE AF, u enfasi biss fuq l-adozzjoni ta’ miżuri ta’ inċentivi ġodda fil-qasam tal-HEPA. Erba’ għażliet ta’ politika ġew elaborati biex jindirizzaw il-problemi identifikati u biex jintlaħqu l-objettivi definiti: xenarju bażiku (l-għażla A), għażla waħda mingħajr qafas ta’ monitoraġġ (l-għażla B), għażla waħda b’qafas ta’ monitoraġġ ħafif (l-għażla C) u waħda b’mekkaniżmu ta’ monitoraġġ aktar komprensiv kif ukoll punti ta’ riferiment u miri (l-għażla D). || L-għażla || Deskrizzjoni qasira A || Xenarju bażiku (kontinwazzjoni tal-istatus quo) || § Kontinwazzjoni ta' koordinazzjoni tal-politika bl-involviment tal-Grupp ta’ Esperti dwar l-Isport, is-Saħħa u l-Parteċipazzjoni (XG SHP), u l-Grupp ta’ Livell Għoli (HLG), imsejsa permezz tal-Linji Gwida tal-UE dwar l-Attività Fiżika (LG UE AF), iżda mingħajr l-ebda inizjattiva ta’ politika ġdida. B || Spinta għal żieda fil-koordinazzjoni tal-politika (Għodda: il-Komunikazzjoni tal-Kummissjoni) || § Dokument ta’ politika (bl-ebda awtorità obbligatorja) li jistabbilixxi approċċ strateġiku għall-promozzjoni ffukata u transsettorjali tal-HEPA; § Koordinazzjoni tal-politika mtejba fil-livell tal-UE bl-involviment ta' XG SHP, u l-HLG, iffaċilitat permezz tal-COM; § Azzjonijiet biex iħeġġu lill-Istati Membri jimpenjaw ruħhom għall-prinċipji inkorporati fil-LG UE AF; § Sejħa lill-Istati Membri biex jirrapportaw dwar il-progress fl-implimentazzjoni tal-LG UE AF filwaqt li jqisu l-għodod ta’ rappurtar u l-istrutturi eżistenti. C || Spinta għal żieda fil-koordinazzjoni u l-monitoraġġ tal-politika, abbażi ta' sett limitat ta' indikaturi dwar l-implimentazzjoni tal-LG UE AF (Għodda: Proposta għal Rakkomandazzjoni tal-Kunsill) || § Dokument ta’ politika b’effett legali (li jistabbilixxi regoli li ma jorbtux) li jirrakkomanda l-promozzjoni ffukata u transettorjali tal-HEPA; § Koordinazzjoni tal-politika mtejba fil-livell tal-UE bl-involviment ta' XG SHP, u l-HLG, iffaċilitat permezz tal-COM; § L-Istati Membri (li jiltaqgħu fil-Kunsill) jikkonfermaw mill-ġdid u jimpenjaw ruħhom għall-prinċipji inkorporati fil-LG UE AF; § L-Istati Membri jaqblu li jimmonitorjaw l-iżvilupp u l-implimentazzjoni tal-politika tal-HEPA bl-użu ta’ sett limitat ta’ indikaturi ta' livell għoli u aggregati li jirrigwardaw il-LG UE AF u li jirrapportaw fil-livell tal-UE; § Il-COM tappoġġa l-qafas ta’ monitoraġġ u tassisti lill-Istati Membri fl-isforzi tagħhom waqt l-implimentazzjoni. D || Spinta għal żieda fil-koordinazzjoni u l-monitoraġġ tal-politika, abbażi ta’ sett komprensiv ta’ indikaturi li jkopru kull wieħed mill-41 LG UE AF u ta' evalwazzjoni mal-miri/punti ta’ referenza. (Għodda: Proposta għal Rakkomandazzjoni tal-Kunsill) || § Dokument ta’ politika b’effett legali (li jistabbilixxi regoli li ma jorbtux) li jirrakkomanda l-promozzjoni ffukata u transettorjali tal-HEPA; § Koordinazzjoni tal-politika mtejba fil-livell tal-UE bl-involviment ta' XG SHP, u l-HLG, iffaċilitat permezz tal-COM; § L-Istati Membri (li jiltaqgħu fil-Kunsill) jikkonfermaw mill-ġdid u jimpenjaw ruħhom għall-implimentazzjoni tal-41 LG UE AF; § L-Istati Membri jaqblu li jimmonitorjaw l-iżvilupp u l-implimentazzjoni tal-politika tal-HEPA bl-użu ta’ sett komprensiv ta’ indikaturi kwantitattivi u kwalitattivi relatati mal-LG UE AF u li jirrapportaw fil-livell tal-UE; § L-Istati Membri jaqblu dwar il-punti ta’ referenza u l-miri għall-implimentazzjoni tal-LG; § Il-COM tappoġġa l-qafas ta’ monitoraġġ, tassisti lill-Istati Membri fl-isforzi tagħhom waqt l-implimentazzjoni u tevalwa l-prestazzjonijiet tal-Istati Membri mal-punti ta' referenza u l-ilħiq tal-miri. Għażla A se tittratta l-kontinwazzjoni ta’ strutturi u proċessi eżistenti biex jiġu kkoordinati politiki dwar l-HEPA fil-livell tal-UE, kif stipulat b’mod partikolari permezz ta’ attivitajiet f’oqsma tal-politika tal-UE tal-isport u s-saħħa. Għażla B se tintroduċi viżjoni strateġika mġedda għall-UE għal approċċ iffukat fuq il-promozzjoni transsettorjali tal-HEPA u politiki koordinati fl-Istati Membri fil-forma ta’ dokument ta’ politika bla effett legali (jiġifieri Komunikazzjoni tal-Kummissjoni). Filwaqt li tibni fuq dokumenti ta’ politika li diġà jeżistu fil-qasam tal-HEPA, inizjattiva bħal din għandha tesprimi impenn politiku mġedded għall-HEPA konformi mal-LG UE AF, u tiddeskrivi azzjonijiet ewlenin li jinvolvu l-Istati Membri, il-Kummissjoni u atturi rilevanti oħra. Skont l-għażliet C u D, flimkien ma’ koordinazzjoni tal-politika mtejba (kif diġà previst skont l-għażla B), huwa propost qafas ta’ monitoraġġ bħala element ewlieni. L-intenzjoni hija li l-affermazzjoni mill-ġdid tal-LG UE AF flimkien ma’ mekkaniżmu speċifiku li jissorvelja l-implimentazzjoni tagħhom se jwassal għal forma ta’ koordinazzjoni u tagħlim mill-pari aktar sistematiċi u kostruttivi, u b'riżultat ta' dan, enfasi akbar fuq politiki effettivi tal-HEPA fil-livell nazzjonali u dak subnazzjonali. Prinċipalment, inizjattiva li tagħmel użu minn dawn l-għażliet għandha tistieden lill-Istati Membri biex a) jiżviluppaw strateġija nazzjonali u pjan ta’ azzjoni għall-promozzjoni tal-HEPA fis-setturi kollha, b’konformità mal-LG UE AF; b) jissorveljaw l-implimentazzjoni tal-LG UE AF fil-livell nazzjonali, abbażai ta' sett miftiehem ta’ indikaturi biex ikejjel il-bidliet fl-attività fiżika u fil-politika tal-HEPA; u c) jirrapportaw f’intervalli regolari dwar il-progress li jkun sar. Bħala appoġġ għal dawn l-attivitajiet l-Istati Membri se jintalbu jwaqqfu “punti fokali nazzjonali dwar l-attività fiżika” li jkunu inkarigati mill-ġbir tad-dejta għall-qafas ta’ monitoraġġ u mal-provvediment ta’ informazzjoni li tkun speċifika għall-pajjiż dwar politiki u pjanijiet ta’ azzjoni nazzjonali rilevanti. Il-Kummissjoni tiffaċilita dan il-proċess billi tipprovdi appoġġ għall-istabbiliment u l-operat tal-mekkaniżmu ta’ monitoraġġ u għall-bini tal-kapaċitajiet fl-Istati Membri fir-rigward tal-iżvilupp u l-implimentazzjoni ta’ politiki li jkunu konsistenti mal-LG UE AF. Il-qafas ta’ monitoraġġ tal-HEPA b’hekk jiżviluppa aktar il-forom eżistenti ta’ monitoraġġ u ġbir ta’ dejta f’dan il-qasam f’sinerġija mad-WHO. Abbażi tad-dejta, jitħejjew rapporti ġenerali speċifiċi għal kull pajjiż dwar il-HEPA, u analiżi dwar it-tendenzi tal-HEPA u, flimkien mal-informazzjoni rilevanti oħra dwar l-iżvilupp u l-implimentazzjoni tal-politika tal-HEPA, jiffurmaw il-bażi ta' rapporti perjodiċi għal fora rilevanti tal-UE (jiġifieri l-XG SHP u l-HLG). Id-differenzi ewlenin bejn l-għażliet C u D huma marbuta mal-koordinazzjoni tal-politika (l-għażla D: il-punti ta' referenza, il-miri) u l-komprensività tal-monitoraġġ. 6. Valutazzjoni tal-impatti Din it-taqsima tal-valutazzjoni tal-impatt tanalizza l-ewwel l-impatti ġenerali (soċjali, ekonomiċi u ambjentali) tal-inizjattiva. It-tipi ta’ impatti li jistgħu jkunu mistennija minn inizjattiva ġdida tal-UE fil-qasam tal-HEPA huma simili għall-għażliet kollha tal-politika, iżda x’aktarx li jvarjaw fl-iskala bħala funzjoni tal-effettività ta’ kull għażla. Il-valutazzjoni tal-impatt tindirizza l-effettività bħala t-tieni pass, qabel l-analiżi tal-impatti għal kull għażla. Dawn tal-aħħar huma ppreżentati fil-qosor fit-tabella fl-aħħar ta’ dik it-taqsima. Il-benefiċċji soċjali jirriżultaw minn żieda fl-HEPA fost l-Ewropej bħala riżultat ta’ politika tal-HEPA aktar effettiva fl-Istati Membri u l-implimentazzjoni tal-LG UE AF. L-involviment fl-ammont irrakkomandat ta’ attività fiżika għandu effetti benefiċi fuq bosta mard kroniku u problemi tas-saħħa. Żieda fir-rati ta’ attività fiżika fost l-Ewropej twassal għal tnaqqis proporzjonat fl-għadd ta’ nies li jbatu minn riskju ogħla ta’ mortalità. Fl-Unjoni, il-livelli ta’ attività fiżika huma kkorelati pożittivament mal-istennija tal-għomor, li jfisser li dawk il-pajjiżi b’livelli ogħla ta’ attività fiżika għandhom it-tendenza li jkollhom stennija tal-għomor itwal. Minħabba li n-nuqqas ta’ attività fiżika huwa partikolarment evidenti f'ċerti pajjiżi u reġjuni (l-Ewropa tan-Nofsinhar u Lvant) flimkien ma' gruppi speċifiċi f'riskju (gruppi żvantaġġati soċjoekonomikament, nisa, tfal u anzjani), il-benefiċċji tal-inizjattiva jakkumulaw għal dawn il-pajjiżi, reġjuni u gruppi aktar milli għall-Ewropej b'mod ġenerali. L-inizjattiva se tikkonforma wkoll mal-Karta tad-Drittijiet Fundamentali (l-Artikoli 21, 23-26, 35). Fir-rigward tal-punt sa fejn politika effettiva u azzjoni deċiżiva jistgħu jwasslu għal żieda fil-livelli tal-attività fiżika fuq perjodu medju u fit-tul, kalkoli bbażati fuq l-aħjar xenarju jissuġġerixxu żieda sostnuta ta’ madwar 1 % għal kull sena fuq perjodu ta’ 25 sena. Rigward l-impatti ekonomiċi, saħħa u benessri aħjar jistgħu jkunu mistennija li jwasslu għal benefiċċji ekonomiċi sinifikanti hekk kif l-ispejjeż tal-kura tas-saħħa jonqsu u l-ammont tal-output ekonomiku mitluf minħabba l-mard u l-morbożità, il-liv għall-mard u l-mewt prematura jonqos — madankollu, dan jiddependi sa liema punt l-Istati Membri jimplimentaw il-miżuri fil-livelli rilevanti kollha. F’tentattiv biex jiġu kkalkulati l-ispejjeż ta’ nuqqas ta’ attività fiżika, studju identifika l-ispejjeż tal-Ingilterra għal ftit aktar minn EUR 3 biljuni fis-sena, jew EUR 63 għal kull abitant — ċifra li nstab li kienet simili f’kalkoli għal pajjiżi oħra wkoll. Fuq estrapolazzjoni madwar l-UE bl-istess prezz għal kull abitant, in-nuqqas ta’ attività fiżika fl-UE jista’ jiġi kkalkulat li jiswa aktar minn EUR 31 biljun fis-sena. Abbażi ta’ dan ix-xenarju ssimplifikat, fir-rigward ta’ dawn l-ispejjeż ta’ nuqqas ta' attività fiżika, b'politiki ta’ promozzjoni tal-HEPA aħjar li jkunu żviluppati u implimentati skont l-inizjattiva ppjanata, għandu jkun mistenni li jiżdied il-proporzjon taċ-ċittadini tal-UE li jilħqu l-limitu rrakkomandat ta' attività fiżika b'sa madwar 1 % fis-sena, u gradwalment tonqos l-ispiża tan-nuqqas ta’ attività fiżika matul iż-żmien. Fid-dawl tal-aħħar ċifri tal-Eurobarometer tal-2010 bħala punt ta’ tluq, l-implimentazzjoni ta' politika effettiva tal-HEPA tista’ teoretikament tara madwar 65 % tal-Ewropej jilħqu r-rakkomandazzjonijiet tal-attività fiżika f’25 sena, bl-ispejjeż tal-ammonti inadegwati ta’ attività fiżika jonqsu gradwalment. Filwaqt li ħafna jiddependi mill-kapaċità u r-rieda tal-Istati Membri biex jagħtu prijorità lill-HEPA u jimplimentaw politika effettiva fuq medda twila ta’ żmien, il-benefiċċji ekonomiċi ikunu enormi f'termini tal-ispejjeż marbuta man-nuqqas ta' attività fiżika li jistgħu jiġu evitati, li jammontaw għal kważi EUR 7 biljuni wara 5 snin, EUR 22 biljun fuq 10 snin u EUR 63 biljun fuq 20 sena. Fir-rigward tta' kemm tiswa kull għażla, l-Istati Membri se jkopru l-ispejjeż relatati mal-implimentazzjoni tal-politiki tal-HEPA b'segwitu tal-inizjattiva proposta. Huwa diffiċli li tikkalkula l-baġit li bħalissa huwa allokat għall-HEPA għax l-ispejjeż tal-promozzjoni tal-HEPA huma mifruxa madwar il-ministeri u l-awtoritajiet tal-gvern, kif ukoll fuq diversi NGOs u s-settur privat. Barra minn hekk, in-nefqa fuq il-HEPA ma tiġix irreġistrata b’mod komprensiv madwar l-UE. Dan huwa aggravat mill-fatt li l-HEPA hija, min-natura tagħha, transsettorjali, li bosta politiki huma b’mod tanġenzjali relatati mal-HEPA u li l-politiki li jippromovu l-HEPA ħafna drabi ma jinkludux il-promozzjoni tal-HEPA bħala objettiv primarju. L-ispejjeż amministrattivi għall-Istati Membri għandhom jirriżultaw mir-rekwiżiti tar-rappurtar fil-livell tal-UE (kif previst skont l-Għażla B, u b’mod partikolari dawk relatati mal-mekkaniżmu ta' monitoraġġ skont l-Għażliet C u D) u għandhom ikunu relattivament baxxi fl-ewwel sena, b’aktar tnaqqis ladarba l-mekkaniżmu jkun kompletament operattiv, meta l-istaff isir aktar midħla tal-monitoraġġ u permezz tad-disponibbiltà tad-dejta maż-żmien. L-ispejjeż li jaqgħu taħt il-baġit tal-UE huma marbuta mal-istabbiliment u l-funzjonament tal-mekkaniżmu ta’ monitoraġġ, u l-provvediment ta’ appoġġ lill-Istati Membri f’forma ta’ bini ta’ kapaċità. Huwa propost li dawn l-ispejjeż ikunu koperti mill-Kapitlu tal-Isports tal-programm Erasmus + għall-perjodu 2014-2020. Spejjeż oħra se jkunu marbuta mal-organizzazzjoni ta’ laqgħat tal-Grupp ta’ Esperti fil-livell tal-UE kopert mill-baġit ġenerali. Rigward l-impatti ambjentali, il-politiki mmirati għall-implimentazzjoni tat-taqsima tal-LG UE AF li tindirizza t-trasport, l-ambjent, l-ippjanar urban u s-sikurezza pubblika jistgħu jirriżultaw f’benefiċċji ambjentali sinifikanti u għaldaqstant jikkontribwixxu lejn livell għoli ta’ protezzjoni ambjentali, kif imsemmi fl-Artikolu 37 tal-Karta tad-Drittijiet Fundamentali tal-UE. Filwaqt li huwa ferm diffiċli li jsir tbassir preċiż, riċerka xjentifika riċenti tista’ tipprovdi xi tagħrif dwar x’jista’ jitqies bħala l-aħjar xenarju f’termini tal-benefiċċji ambjentali tal-inizjattiva. Fi sforz biex tintwera l-iskala tal-benefiċċji ambjentali potenzjali ta’ politiki tat-trasport attivi, studju riċenti pprova jipprevedi sa liema punt tista' riorjentazzjoni lejn it-trasport attiv f’Londra taffettwa l-emissjonijiet tal-karbonju fuq 20 sena meta mqabbel ma’ evoluzzjoni tal-linja bażi. L-istudju kkalkula li għal kull persuna, l-emissjonijiet tas-CO2 mit-trasport kieku jkunu 62 % inqas skont xenarju ta' trasport sostenibbli, b'0.46 tunnellata fis-sena, milli bil-kontinwazzjoni tax-xenarju bażiku fejn l-emissjonijiet ikunu 1.17 tunnellata. Analiżi tal-impatti għal kull għażla: || Għażla A (Xenarju bażiku) || Għażla B (Spinta għal żieda fil-koordinazzjoni tal-politika) || Għażla C (Spinta għal żieda fil-koordinazzjoni tal-politika u l-monitoraġġ, abbażi ta' sett limitat ta’ indikaturi) || Għażla D (Spinta għal żieda fil-koordinazzjoni tal-politika u l-monitoraġġ, abbażi ta' sett komprensiv ta’ indikaturi u evalwazzjoni mal-miri) Outputs || § Koordinazzjoni kontinwa tal-politika u promozzjoni tal-LG UE AF taħt l-istrutturi eżistenti fil-livell tal-UE. § Xogħol kontinwu marbut mal-attività fiżika permezz ta’ inizjattivi u proġetti appoġġati mill-UE. § Provvediment kontinwu ta’ dejta frammentata || § Koordinazzjoni tal-politika u promozzjoni tal-LG UE AF taħt l-istrutturi eżistenti fil-livell tal-UE mtejba ftit. § Xogħol kontinwu marbut mal-attività fiżika permezz ta’ inizjattivi u proġetti appoġġati mill-UE b'approċċ tal-UE strateġiku ġdid lejn il-HEPA. § Provvediment kontinwu ta’ dejta frammentata || § Koordinazzjoni tal-politika u promozzjoni tal-LG UE AF taħt l-istrutturi eżistenti fil-livell tal-UE mtejba konsiderevolment. § Provvediment ta’ dejta ta’ monitoraġġ preċiża u komparabbli mas-sett limitat ta’ attività fiżika u l-indikaturi tal-politika. || § Potenzjal għal titjib qawwi fil-koordinazzjoni tal-politika u l-promozzjoni tal-LG UE AF taħt strutturi eżistenti, imma riskju ta’ nuqqas ta’ parteċipazzjoni. § Potenzjal għall-provvediment ta’ dejta ta’ monitoraġġ komprensiv mas-sett ta’ indikaturi kwalitattivi u kwantitattivi + rappurtar dwar il-punti ta’ referenza u l-miri. Ir-riżultati || § Titjib gradwali fil-politiki tal-attività fiżika u l-adozzjoni tal-prinċipji tal-LG UE AF f’għadd limitat ta’ Stati Membri, iżda l-ebda tibdil fil-politiki ta' ħafna oħrajn. || § Titjib gradwali fil-politiki tal-attività fiżika u l-adozzjoni tal-prinċipji tal-LG UE AF f’għadd limitat iżda akbar ta’ Stati Membri milli skont l-għażla A, iżda l-ebda tibdil fil-politiki ta' ħafna oħrajn. || § Titjib sinifikanti fil-politiki tal-attività fiżika u l-adozzjoni ta’ temi ewlenin tal-LG UE AF fil-parti l-kbira tal-Isati Membri. || § Politiki tal-attività fiżika imtejba konsiderevolment u l-adozzjoni tal-LG UE AF f’xi Stati Membri (imma riskju li bosta Stati Membri li ma jimplimentawx l-inizjattiva). Impatti Impatt soċjali || § Livelli ta’ attività fiżika staġnati jew imnaqqsa fil-biċċa l-kbira tal-pajjiżi u l-persistenza ta’ detrimenti soċjali minħabba nuqqas ta’ attività fiżika. || § Titjib żgħir fil-livelli tal-attività fiżika f’uħud mill-Istati Membri, imma livelli staġnati jew imnaqqsa f’ħafna oħrajn li jwasslu biss għal tnaqqis żgħir fid-detrimenti soċjali minħabba n-nuqqas ta’ attività fiżika. || § Żieda fil-livelli ta’ attività fiżika sa 1 %/sena li jwassal għal tnaqqis sinifikanti fid-detrimenti soċjali minħabba n-nuqqas ta’ attività fiżika. || § Żieda fil-livelli ta’ attività fiżika sa 1 %/sena (imma riskju li xi Stati Membri ma jimplimentawx l-inizjattiva) li potenzjalment iwassal għal tnaqqis sinifikanti fid-detrimenti soċjali minħabba n-nuqqas ta' attività fiżika. Ekonomiċi (L-Anness V jagħti valutazzjoni dettaljata tal-ispejjeż għall-UE u l-ispejjeż amministrattivi għall-Istati Membri) || § Il-persistenza tal-ispejjeż minħabba n-nuqqas ta’ attività fiżika (stmata għal EUR 31 biljun/sena) || § Tnaqqis żgħir fl-ispejjeż ekonomiċi marbuta man-nuqqas ta’ attività fiżika u xi benefiċċji ekonomiċi iżda ferm inqas minn EUR 6.7 biljuni fuq ħames snin li jkunu previsti minn politika effettiva. § Xi spejjeż (diffiċli li jiġu kkwantifikati) għall-Istati Membri li jiddedikaw riżorsi għat-titjib fl-attività fiżika. || § Tnaqqis sinifikanti fl-ispejjeż ekonomiċi ta’ nuqqas ta’ attività fiżika. § Benefiċċji ekonomiċi sa EUR 6.7 biljuni fuq ħames snin. § Xi spejjeż (diffiċli li jiġu kkwantifikati) għall-Istati Membri li jiddedikaw aktar riżorsi għat-titjib fl-attività fiżika. || § Tnaqqis sinifikanti fl-ispejjeż ekonomiċi marbuta man-nuqqas ta’ attività fiżika, iżda biss f’dawk l-Istati Membri li jimplimentaw l-inizjattiva. § Benefiċċji ekonomiċi sinifikanti (iżda diffiċli li jiġu kkwantifikati) fl-Istati Membri li jimplimentaw l-inizjattiva. § Xi spejjeż (diffiċli li jiġu kkwantifikati) għall-Istati Membri li jiddedikaw aktar riżorsi għat-titjib fl-attività fiżika. Ambjentali || § Xi benefiċċji fl-Istati Membri li jtejbu l-politika tal-attività fiżika fir-rigward tat-trasport attiv. || § Benefiċċji limitati iżda notevoli fl-Istati Membri li jtejbu l-politika tal-attività fiżika fir-rigward tat-trasport attiv. || § Xi benefiċċji potenzjalment sinifikanti fl-Istati Membri li jtejbu l-politika tal-attività fiżika fir-rigward tat-trasport attiv. || § Xi benefiċċji potenzjalment sinifikanti fl-Istati Membri li jtejbu l-politika tal-attività fiżika fir-rigward tat-trasport attiv. 7. Tqabbil tal-għażliet mal-għażla ppreferuta Il-valutazzjoni tal-impatt tqabbel l-għażliet differenti abbażi tal-probabblità tal-effettività, l-effiċjenza, il-koerenza mal-għanijiet tal-politika ġenerali tal-UE kif ukoll il-fattibbiltà tal-implimentazzjoni u s-sostenibbiltà. L-effettività tal-erba’ għażliet tiddependi fuq azzjoni mill-Istati Membri, li kollha kemm huma jkunu volontarji fin-natura tagħhom. Madankollu, l-għażliet ivarjaw f’kemm l-UE tappella għal azzjonijiet speċifiċi u/jew politiki u huma konnessi mill-qrib mal-istrument magħżul biex jimplimenta l-inizjattiva. Filwaqt li l-għażliet kollha jistgħu jkunu mistennija li jiksbu xi progress lejn iż-żewġ objettivi operattivi u għaldaqstant l-objettiv speċifiku, il-grad ta’ suċċess li kull l-għażla hija mistennija li tikseb ivarja, l-għażla A hija ineffettiva daqs is-sitwazzjoni attwali, u l-għażla B hija inqas effettiva mill-għażliet C u D. L-għażliet ivarjaw konsiderevolment fil-fattibbiltà tal-implimentazzjon(kemm ikun hemm rieda mill-Istat Membru biex jimplimenta l-għażliet, ħaġa essenzjali għal inizjattiva volontarja) u s-sostenibbiltà (sa fejn il-momentum milħuq fuq medda qasira ta’ żmien ikun jista' jinżamm għal perjodu itwal ta’ żmien). B’mod partikolari, il-monitoraġġ kumpless u l-arranġamenti tar-rappurtar proposti taħt l-għażla D wasslu għal prestazzjoni baxxa fil-fattibbiltà. Rigward kemm kull għażla hija mistennija li tikkontribwixxi għall-għanijiet għal livell partikolari ta’ riżorsi (il-kosteffettività), l-ispejjeż ewlenin tal-għażliet kollha se jkunu jikkonsistu minn dawk assoċjati mal-iżvilupp u l-implimentazzjoni ta’ politiki li jippromwovu l-attività fiżika. Għadd ta’ studji riċenti eżaminaw l-ispejjeż ta’ interventi varji biex jippromovu l-attività fiżika f’termini tal-effettività tagħhom jew fi snin ta’ ħajja b'aġġustament fil-kwalità (QALY) jew fi tfaddil fuq l-ispejjeż tal-kura tas-saħħa. Filwaqt li l-istudji sabu livelli varjabbli ħafna fil-kosteffettività, l-interventi kollha eżaminati kienu pprovati li huma kosteffettivi jiġifieri huma ġġustifikaw l-ispejjeż tagħhom, speċjalment fid-dawl tal-ispejjeż kbar għall-ekonomija tan-nuqqas ta’ attività fiżika. Evidenza kemm fuq livell mikro kif ukoll fil-livell makro turi li l-benefiċċji huma ikbar mill-ispejjeż għal varjetà ta’ tipi ta’ investiment governattiv fil-promozzjoni tal-attività fiżika. Barra minn hekk, il-benefiċċji ekonomiċi ta’ politiki bħal dawn, f’termini ta’ żieda fil-produttività u spejjeż tal-kura tas-saħħa mnaqqsa, probabbli li jkunu kbar ħafna, b’hekk jiġġustifikaw anke l-ispejjeż sostanzjali. Minbarra l-ispejjeż tal-implimentazzjoni, il-kosteffettività ta’ kull waħda mill-għażliet kif relatata mal-ispejjeż amministrattivi għall-Istati Membri u l-ispejjeż għall-baġit tal-UE, juru li l-għażliet B, C u D kollha jistgħu jkunu kkunsidrati bħala kosteffettivi, bl-għażla C tikklassifika l-aħjar. Rigward azzjoni ta' koerenza, il-promozzjoni tal-HEPA tikkontribwixxi għall-Istrateġija Ewropa 2020. B’mod aktar speċifiku, l-għażliet B, C u D huma kollha koerenti mal-politiki tal-UE fil-qasam tas-saħħa, it-trasport, l-inklużjoni soċjali u r-riċerka. L-analiżi tal-għażliet abbażi ta' dawn l-erba’ kriterji wasslet biex tingħażel l-għażla C bħala l-għażla ppreferuta li toffri l-aktar reazzjoni xierqa u proporzjonata biex jiġu indirizzati l-problemi identifikati. · Effettività: Din tikkontribwixxi b’mod sinifikanti għaż-żewġ objettivi operattivi filwaqt li tippermetti lill-Istati Membri jagħtu prijorità b’mod effettiv. Dokument ta’ politika b’effett legali għandu jkun mistenni li jżid ferm l-importanza tal-promozzjoni tal-HEPA inġenerali u l-LG UE AF b’mod partikolari. Id-differenza ewlenija fl-għażla B hija l-inklużjoni ta’ mekkaniżmu ta’ monitoraġġ, li jżid il-probabbiltà li l-effettività ta’ din l-għażla tkun sinifikament akbar, speċjalment, iżda mhux limitatament, għall-progress lejn it-tieni objettiv operattiv. · Fattibbiltà / Sostenibbiltà: In-natura "prammatika" ta’ din l-għażla, riflessa mill-appoġġ tal-Istati Membri, l-esperti u l-partijiet interessati għal mekkaniżmu ta’ monitoraġġ bbażat fuq sett limitat ta’ indikaturi ta' livell għoli u aggregati, x’aktarx tirriżulta f'xi problemi ta’ implimentazzjoni minħabba l-ispejjeż relattivament baxxi u l-abbiltà li tadatta ruħha għaċ-ċirkostanzi nazzjonali. Barra minn hekk, il-qafas għall-ġbir tad-dejta u l-proċess ta' reġistrazzjoni li jinħoloq mill-mekkaniżmu ta’ monitoraġġ u rappurtar lill-Kunsill x’aktarx li jiżgura s-sostenibbiltà fit-tul tal-inizjattiva. · Effiċjenza: Din l-għażla tkun tinvolvi xi spejjeż għall-baġits tal-Istati Membri, iżda fl-istess ħin toffri l-akbar benefiċċji, peress li l-Istati Membri jiġbru d-dejta li tmur għall-mekkaniżmu ta’ monitoraġġ, jallokaw ir-riżorsi għall-politiki l-ġodda ta' promozzjoni tal-attività fiżika u għaldaqstant jibbenifikaw minn żieda fir-rati tal-HEPA. Filwaqt li l-parti l-kbira tal-ispejjeż jirriżultaw minn bidliet fil-politika, ikun meħtieġ xi nfiq mill-baġit tal-UE sabiex id-dejta tiġi stabbilita, tkun amministrata u tinżamm mill-mekkaniżmu ta’ monitoraġġ; l-UE ukoll ser tkun mistennija li jkollha xi rwol sabiex tgħin lill-Istati Membri jiġbru d-dejta rilevanti. · Koerenza: Mhux talli l-għażla C x’aktarx li hija l-aktar effettiva, iżda din tista’ tiġi meqjusa li hija dik li l-aktar tikkontribwixxi lejn l-għanijiet tal-politika tal-UE mill-għażliet kollha. X'aktarx li tirriżulta fl-akbar benefiċċji ekonomiċi u żieda fil-produttività, minbarra l-akbar passi lejn it-titjib tas-saħħa, l-indirizzar tal-inugwaljanzi fis-settur tas-saħħa, l-inkoraġġiment ta' vjaġġar attiv u l-iffaċilitar tal-inklużjoni soċjali. Barra minn hekk, il-koerenza tal-għażliet C u D taqbel bis-sħiħ mal-għodda ta’ politika proposta għall-implimentazzjoni tagħhom. L-għażla tar-Rakkomandazzjoni tal-Kunsill jidher li hija approċċ koerenti minħabba li a) diversi dokumenti "eħfef" ta’ politika tal-UE li jesprimu impenn għall-HEPA diġà jeżistu jew huma ppjanati u wkoll li b) il-ħtieġa għal azzjoni teżisti primarjament fil-livell tal-Istati Membri. 8. Monitoraġġ u Evalwazzjoni Fil-qafas ta’ din il-Valutazzjoni tal-Impatt u bi tħejjija tal-inizjattiva ppjanata, ġie żviluppat qafas ta’ monitoraġġ minn esperti b'konsultazzjoni mal-Istati Membri u l-partijiet interessati. Dan jinkludi tabella bi 23 indikatur ta' livell għoli u aggregat li magħhom jistgħu jitkejlu l-evoluzzjoni tar-rati tal-HEPA u l-politiki tal-HEPA u l-implimentazzjoni ta’ politiki tal-LG UE AF. Se tinġabar dejta dwar dawn l-indikaturi bħala parti mill-mekkaniżmu ta’ monitoraġġ tal-UE previst fl-għażla ppreferuta (l-għażla C) u se jiġi pprovdut ukoll l-akbar sehem ta’ informazzjoni meħtieġ għall-monitoraġġ u l-evalwazzjoni tal-inizjattiva kollha kemm hi. Il-progress fl-implimentazzjoni tar-Rakkomandazzjoni tal-Kunsill se jieħu l-forma ta’ rapporti regolari mill-Kummissjoni lill-Kunsill, jiġifieri kull tliet snin, billi jkunu involuti strutturi ta’ ħidma għall-isport (eż. XG SHP) u f’koordinazzjoni ma’ fora rilevanti oħra (eż. HLG, il-Pjattaforma għal Azzjoni dwar id-Dieta, l-Attività Fiżika u s-Saħħa). Rapporti bħal dawn se jinkludu b'mod partikolari l-valutazzjoni/evalwazzjoni tal-progress li jkun sar abbażi tad-dejta miġbura permezz tal-mekkaniżmu ta' monitoraġġ minn naħa waħda, u min-naħa l-oħra informazzjoni usa' dwar l-iżvilupp u l-implimentazzjoni tal-politika tal-HEPA tal-LG UE AF fl-Istati Membri. Evalwazzjoni sħiħa tal-implimentazzjoni tar-Rakkomandazzjoni tal-Kunsill għandha ssir wara 6 snin, bl-involviment ta' kuntrattur estern.